नपा ने बाजार से कब्जा हटवाया, टीम के जाते ही फिर से हुआ
दुकानोंके बाहर रेहड़ी लगाकर बाजार में अतिक्रमण करने वालों के खिलाफ बुधवार को नगर पालिका अधिकारियों ने अभियान चलाया। दोपहर 2.30 बजे शुरू हुई कार्रवाई करीब आधे घंटे चली। कार्रवाई के दौरान रहेड़ी संचालकों ने नगर पालिका कर्मचारियों पर कब्जा हटवाने में भेदभाव करने का आरोप लगाकर विरोध करना शुरू कर दिया। बहरहाल मामला शांत कर दोबारा रेहड़ी लगाने कब्जा करने पर सामान जब्त करने की हिदायत दी गई। वहीं, कर्मचारियों के जाते ही फिर से दुकानों के आगे लगभग 10 फीट तक दोबारा कब्जा जमा लिया। ऐसा करने वाले दुकानदारों रेहड़ी संचालकों ने बताया कि नगर पालिका में काम करने वाले कई कर्मचारियों के परिजन खुद बाजार के बीच रेहड़ी लगाते हैं। उनकी रेहड़ियां नहीं हटाई गई, जबकि उन्हें बेकार में तंग किया जा रहा है। रेहड़ी लगाने वाले सोनू, अनिल भुटानी, राजू, दलबीर, सोनू शर्मा, दिलबाग, अजीत, शोकी, टीनू, राजेश, राजेन्द्र आदि ने बताया कि नगर पालिका अधिकारियों को बगैर भेदभाव के अभियान चलाना चाहिए। कई ऐसे दुकानदार हैं जो आगे की जगह पैसे लेकर सब्जी या फल बेचने वालों को बतौर किराए पर देते हैं। नगर पालिका अधिकारी जान पहचान होने की वजह से इनके खिलाफ कोई कार्रवाई नहीं करते।
नगर पालिका सचिव ने बताया कि भेदभाव वाली कोई बात नहीं है। बाजार में अतिक्रमण नहीं होने दिया जाएगा। भविष्य में जो कोई ऐसा करेगा उसके खिलाफ उचित कार्रवाई होगी।
hin_Deva hin_Deva hin_Deva